Google går i struben på iPhone XS i ny reklame

Både Samsung og Huawei har tidligere kørt reklamer, der ”mobber” Apple og iPhone, og nu melder Google sig i koret med en ny kampagne for sin Pixel 3-telefon. Google har for nyligt lanceret kamerafunktionen Night Sight som en softwareopdatering og den giver, ifølge Google, baghjul til iPhone XS.

Kampagnen sammenligner aften- og natbilleder taget med en iPhone og en Pixel 3-telefon, og som det ses er der væsentlig forskel. På billedet fra iPhone kan man knapt se kvindens ansigt.

Klik for større billede.

Selv om der på billedet står “Phone X”, så afslører teksten i nederste venstre hjørne, at billedet angiveligt er taget med en iPhone XS.

Kampagnen kører Google på sin Made by Google-twitterkonto og ud over kvinden i Chinatown, har Google også udsendt en variant med et hus. Det kan ses nedenfor.

Shot on our phone vs shot on their phone. Get #nightsight and don’t get left in the dark. pic.twitter.com/bOS1EXi7Z1
— Made by Google (@madebygoogle) February 2, 2019

Night Sight benytter maskinlæring til justere farverne i aftenbilleder. Teknologien sammensætter også det endelige billede af en række skud, så eventuelle rystelser fjernes digitalt.

Hos det toneangivende kameratestsite DXoMark giver man i øvrigt iPhone XS en bedre karakter end Pixel 3. Men testen er lavet inden Google frigav Night Sight-opdateringen.

Googles Pixel 3-telefon er ikke officielt på markedet i Danmark, men kan alligevel erhverves i adskillige netbutikker, der henter den hjem fra udlandet.

Google går i struben på iPhone XS i ny reklame